Document ID: 32004R1213

KOMISIJAS REGULA (EK) Nr. 1213/2004
(2004. gada 30. jūnijs),
ar kuru atver tarifa kvotu preferenciāla speciāla niedru jēlcukura ievedumiem no ĀKK valstīm un Indijas rafinēšanas uzņēmumu apgādei laikā no 2004. gada 1. jūlija līdz 2005. gada 28. februārim
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2001. gada 19. jūnija Regulu (EK) Nr. 1260/2001 par cukura nozares tirgus kopējo organizāciju (1) un jo īpaši tās 39. panta 6. punktu,
tā kā:
(1)
Regulas (EK) Nr. 1260/2001 39. panta 1. punktā paredzēts, ka laikā no 2001./2002. tirdzniecības gada līdz 2005./2006. tirdzniecības gadam un pienācīgai Kopienas rafinēšanas uzņēmumu apgādei īpašs samazināts ievedmuitas nodoklis ir iekasējams par niedru jēlcukura ievedumiem ar izcelsmi valstīs, ar kurām Kopiena noslēgusi līgumus piegādēm preferenču režīmā. Šobrīd ar Padomes Lēmumu 2001/870/EK (2) šādi līgumi noslēgti ar Āfrikas, Karību un Klusā okeāna valstīm (ĀKK valstis), kuras ir minētas 3. protokola par ĀKK cukuru V pielikumā (3), kas pievienots ĀKK-EK Partnerattiecību nolīgumam, un ar Indijas Republiku.
(2)
Ar Lēmumu 2001/870/EK noslēgtie līgumi nosaka, ka attiecīgajiem rafinēšanas uzņēmumiem ir jāmaksā minimālā iepirkuma cena, kas ir vienāda ar jēlcukuram garantēto cenu, no kuras atskaitīts pielāgojuma atbalsts, kas noteikts konkrētajam tirdzniecības gadam. Tādējādi minimālā cena ir jānosaka, ņemot vērā faktorus, kas piemērojami 2004./2005. tirdzniecības gadam.
(3)
Īpašā preferenču cukura daudzumi, kas ir jāieved tiek aprēķināti saskaņā ar Regulas (EK) Nr. 1260/2001 39. pantu, pamatojoties uz Kopienas provizorisko gada bilanci. Šī bilance liecina par to, ka šajā posmā ir jāieved jēlcukurs un jāatver tarifa kvota 2004./2005. tirdzniecības gadam ar īpašu samazinātu ievedmuitas nodokļa likmi, kas paredzēta iepriekš minētajos līgumos, ar nolūku uz laiku apmierināt Kopienas rafinēšanas uzņēmumu vajadzības minētajā tirdzniecības gadā.
(4)
Sakarā ar to, ka šobrīd ir pieejamas niedru jēlcukura ražošanas prognozes 2004./2005. tirdzniecības gadam un trūkstošos daudzumus, kas izriet no provizoriskās bilances, ir jāparedz ievešanas atļaujas periodam no 2004. gada 1. jūlija līdz 2005. gada 28. februārim.
(5)
Uz jauno kvotu ir jāattiecina Komisijas 2003. gada 30. jūnija Regula (EK) Nr. 1159/2003, ar kuru nosaka sīki izstrādātus noteikumus ievedumiem 2003./2004., 2004./2005. un 2005./2006. tirdzniecības gadam saskaņā ar tarifa kvotu atbilstīgi preferenču līgumiem un ar kuru groza Regulas (EK) Nr 1464/95 un (EK) Nr. 779/96 (4).
(6)
Šajā regulā paredzētie pasākumi ir saskaņā ar Cukura pārvaldības komitejas atzinumu,
IR PIEŅĒMUSI ŠO REGULU.
1. pants
Laikam no 2004. gada 1. jūlija līdz 2005. gada 28. februārim saskaņā ar Lēmumu 2001/870/EK rafinēšanai paredzēta niedru jēlcukura ievedumiem ar KN kodu 1701 11 10 tiek atvērta tarifa kvota:
a)
138 000 tonnu, kas izteikts, izmantojot balto cukuru ar izcelsmi ĀKK valstīs, saskaņā ar Lēmumu 2001/870/EK, ar ko apstiprināja nolīgumu vēstuļu apmaiņas veidā slēgšanu;
b)
10 000 tonnu, kas izteikts, izmantojot balto cukuru ar izcelsmi Indijā.
2. pants
1. Īpašais samazinātais nodoklis 0 eiro par 100 tīrsvara kilogramiem standarta kvalitātes jēlcukura piemērojams 1. pantā minētā daudzuma ievedumiem.
2. Minimālā iepirkuma cena, ko Kopienas rafinēšanas uzņēmumiem ir pienākums maksāt, 1. pantā minētajam periodam ir 49,68 eiro par 100 kilogramiem standarta kvalitātes jēlcukura.
3. pants
Regula (EK) Nr. 1159/2003 attiecas uz jauno tarifa kvotu, kas atvērta ar šo regulu.
4. pants
Šī regula stājas spēkā tās publicēšanas dienā Eiropas Savienības Oficiālajā Vēstnesī.
Tā tiek piemērota no 2004. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 30. jūnijā

Labels: 3
17
18